
KAUNO  LOPŠLIO-DARŽELIO „DREVINUKAS“ UGDYTINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO TVARKOS APRAŠAS

I SKYRIUS BENDROSIOS NUOSTATOS

1. Ugdytinių asmeninių mobiliųjų telefonų ir kitų galinių įrenginių naudojimo Kauno lopšelyje-darželyje „Drevinukas“ (toliau – Lopšelis-darželis) tvarkos aprašas (toliau – Tvarkos aprašas) apibrėžia udytinių asmeninių mobiliųjų telefonų ir kitų galinių įrenginių naudojimą Lopšelyje-darželyje.   
2. Tvarkos aprašo tikslas – užtikrinti saugią, ugdymui palankią lopšelio-darželio aplinką, kurioje būtų apibrėžtos asmeninių informacinių technologijų įrenginių naudojimo taisyklės, padedančios ugdytiniams ugdyti atsakingo ir sąmoningo technologinių įrenginių naudojimo įgūdžius. 
3. Tvarkos aprašas parengtas vadovaujantis Lietuvos Respublikos švietimo įstatymo 56 straipsniu, Lietuvos Respublikos visuomenės sveikatos priežiūros įstatymo 36 straipsniu, Lietuvos Respublikos švietimo, mokslo ir sporto ministro 2025 m. liepos 31 d. įsakymu Nr. V-807/V-726 „Dėl mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijų patvirtinimo“ (galiojančiomis suvestinėmis redakcijomis).
4. Tvarkos apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme ir Lietuvos Respublikos elektroninių ryšių įstatyme vartojamas sąvokas.

II SKYRIUS
INFORMACINIŲ TECHNOLOGIJŲ ĮRENGINIŲ NAUDOJIMO RIBOJIMAI

	5. Ugdytiniams draudžiama atsinešti į Lopšelį-darželį ir jo teritorijoje naudotis asmeniniais mobiliaisiais telefonais, išmaniaisiais laikrodžiais, planšetiniais kompiuteriais, garso, vaizdo ir kitais informacinių technologijų įrenginiais, išskyrus atvejus, kai įrenginio naudojimas yra būtinas dėl ugdytinio sveikatos, specialiųjų ugdymosi poreikių ar kitų objektyvių priežasčių ir tai iš anksto suderinta su Lopšelio-darželio administracija bei ugdytinio tėvais (globėjais, rūpintojais).
	6. Pedagogai ir švietimo pagalbos specialistai, organizuodami ugdomąją veiklą ir siekdami numatytų ugdymo tikslų, gali inicijuoti informacinių technologijų įrenginių naudojimą Lopšelyje-darželyje. Ugdymo procese naudojami įrenginiai turi būti parinkti pagal ugdytinių amžių, ugdymosi poreikius ir veiklos tikslus, o jų naudojimas turi būti tikslingas, saugus ir saikingas.
	7. Esant poreikiui skubiai susisiekti su ugdytinio tėvais (globėjais, rūpintojais) ar kitais artimaisiais, pedagogai ir kiti Lopšelio-darželio darbuotojai naudojasi Lopšelio-darželio stacionariuoju telefonu, grupės mobiliuoju telefonu arba kitomis Lopšelyje-darželyje nustatytomis ryšio priemonėmis (elektroniniu dienynu / el. paštu).
8. Tėvai (globėjai, rūpintojai), turintys svarbią ar skubią informaciją ugdytiniui, ją perduoda grupės mokytojui, kitam atsakingam darbuotojui arba Lopšelio-darželio administracijai. 
9. Jeigu ugdytinis atsineša į Lopšelį-darželį asmeninį mobilųjį telefoną, išmanųjį laikrodį, planšetinį kompiuterį ar kitą šio Tvarkos aprašo 5 punkte nurodytą įrenginį, pedagogas informuoja ugdytinį apie nustatytą draudimą naudotis asmeniniu įrenginiu. Įrenginys paimamas iš ugdytinio ir perduodamas saugoti Lopšelio-darželio nustatytoje saugioje vietoje iki ugdymo dienos pabaigos. Apie paimtą įrenginį informuojami ugdytinio tėvai (globėjai, rūpintojai). Įrenginys grąžinamas ugdytinio tėvams (globėjams, rūpintojams).
10. Lopšelis-darželis neatsako už ugdytinio atsinešto ir Tvarkos aprašo nustatyta tvarka neperduoto saugoti asmeninio mobiliojo telefono, išmaniojo laikrodžio, planšetinio kompiuterio ar kito galinio įrenginio praradimą, sugadinimą ar kitą žalą, jeigu nenustatyti Lopšelio-darželio darbuotojų neteisėti veiksmai ar neveikimas.
11. Asmeninių mobiliųjų telefonų ir kitų galinių įrenginių naudojimo draudimas netaikomas tais atvejais, kai įrenginys yra būtinas ugdytinio sveikatos būklei stebėti ar dėl kitų individualių ugdytinio poreikių. Tokiu atveju įrenginio naudojimo sąlygos iš anksto suderinamos su ugdytinio tėvais (globėjais, rūpintojais), grupės mokytoju ir Lopšelio-darželio administracija.

III SKYRIUS
INFORMAVIMAS IR ĮGYVENDINIMAS

12. Su šiuo Tvarkos aprašu supažindinama visa Lopšelio-darželio bendruomenė. Tvarkos aprašas skelbiamas Lopšelio-darželio interneto svetainėje.
13. Lopšelis-darželis, siekdamas užtikrinti atsakingą, saugų ir tikslingą informacinių technologijų įrenginių naudojimą bei užkirsti kelią Tvarkos aprašo pažeidimams, vykdo ugdytinių ir jų tėvų (globėjų, rūpintojų) informavimą ir švietimą apie perteklinio informacinių technologijų įrenginių naudojimo galimą poveikį vaikų sveikatai, emocinei gerovei, socialiniams įgūdžiams ir ugdymosi procesui. Ugdytiniai ir jų tėvai (globėjai, rūpintojai) skatinami atsakingai ir saugiai naudoti informacinių technologijų įrenginius bei laikytis šiame Tvarkos apraše nustatytų reikalavimų. 

IV SKYRIUS
BAIGIAMOSIOS NUOSTATOS

14. Tvarkos aprašą tvirtina Lopšelio-darželio vadovas. Tvarkos aprašas prireikus keičiamas ir (ar) papildomas, atsižvelgiant į Lopšelio-darželio tarybos siūlymus, praktinį jo taikymą ir pasikeitusius galiojančių teisės aktų reikalavimus. 

